มันนี่ทูเดย์
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 6 มี.ค.
14 มี.ค. 2558

ทุนสำรองประเทศลด 2.1 พันล้านเหรียญ
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 6 มี.ค. อยู่ที่ 1.548 แสนล้านเหรียญสหรัฐ ลดลง 2,100 ล้านเหรียญสหรัฐ หรือราว  6.9 หมื่นล้านบาท จากสัปดาห์ก่อนหน้า ขณะที่ฐานะซื้อเงินตราต่างประเทศล่วงหน้าสุทธิคงที่อยู่ 2.08 หมื่นล้านเหรียญสหรัฐ นักวิเคราะห์คาดว่าทุนสำรองที่ลดลงน่าจะเป็นผลจากการปล่อยสภาพคล่องเงินเหรียญสหรัฐในทุนสำรองประเทศออกมาดูแลตลาด หลังจากเริ่มเห็นการไหลออกของเงินทุนต่างชาติบวกกับการส่งออกที่ลดลงต่อเนื่อง อย่างไรก็ดี ในช่วงนี้เงินบาทเคลื่อนไหวในทิศทางที่อ่อนค่าลงอยู่ที่ระดับ 32.80-32.90 บาท/เหรียญสหรัฐ หลังคณะกรรมการนโยบายการเงิน (กนง.) ประกาศลดดอกเบี้ยลง 0.25% เหลือ 1.75%
กรมบังคับคดีจับมือ บสส.ไกล่เกลี่ยหนี้
น.ส.ชลธร มีวงศ์อุโฆษ หัวหน้าศูนย์ไกล่เกลี่ย กรมบังคับคดี เปิดเผยว่า กรมบังคับคดีร่วมกับบริษัท บริหารสินทรัพย์สุขุมวิท (บสส.) จัดมหกรรมร่วมใจไกล่เกลี่ยชั้นบังคับคดี ครั้งที่ 9 ในวันที่ 28 มี.ค.นี้ โดยเชิญลูกหนี้ของ บสส.ที่อยู่ในภูมิลำเนากรุงเทพฯ 1,055 ราย คิดเป็นทุนทรัพย์ 2,800 ล้านบาท เข้ามาไกล่เกลี่ยหนี้และเปิดโอกาสให้เจรจาข้อตกลงชำระหนี้ตามเงื่อนไขที่ทั้งสองยอมรับได้ เพื่อนำไปสู่การยุติการบังคับคดียึดอายัดทรัพย์